Priča o napuklom vrču

Vodonoša u Indiji posjedovao je dva velika glinena vrča koja je nosio obješene na motku o vratu. Jedan vrč je bio napuknut, a drugi je bio savršen i čitav. Dok je savršeni vrč uvijek donosio punu količinu vode, napukli je donio samo polovicu jer je voda curila. Ovo se svakodnevno ponavljalo. Savršeni vrč je bio ponosan na svoj doprinos, a napukli vrč se sramio svojeg nedostatka.

Jednog dana progovori napukli vrč vodonoši: "Sramim se sebe.”

"Zašto?“, upita vodonoša.

Vrč nastavi: “Ja donosim samo upola vode jer sam napuknut, pa zbog mojeg nedostatka ti radiš više, a ne dobivaš punu naknadu za svoj napor".

Vodonoša se sažalio i suosjećajući reče: "Kad se budemo vraćali obrati pažnju na prekrasno cvijeće uz stazu".

Stvarno, kako su se penjali uzbrdo, stari napukli vrč opazio je s jedne strane staze divno divlje cvijeće obasjano suncem.

Vodonoša mu reče: "Jesi li opazio da cvijeće raste i cvjeta samo s tvoje strane staze, a na drugoj strani, strani savršenog vrča, ga nema? To je zato što sam ja oduvijek znao za tvoj nedostatak, pa sam ga iskoristio. Na tvojoj strani staze posadio sam sjemenke cvijeća i svaki dan dok smo prolazili zalijevala ih je voda koja je iz tvojih napuklina curila. Već dvije godine berem ovo divno cvijeće i njime ukrašavam gospodarev stol. Bez tebe, ova ljepota nikad ne bi krasila njegov dom."

Učenici su dobili zadatak odgovoriti na pitanje: „Koji bi lik iz priče htio biti i zašto?“

Evo nekih zanimljivih odgovora…

**4.a**

„Ja bih bio strgani vrč jer bi me izložili u muzej i donosio bih veliku vrijednost.“

„Ja bih bio vodonoša zato što bih bio mudar i dosjetljiv jer bih na strani napuknutog vrča sadio cvijeće.“

„Ja bih htjela biti napukli vrč zato što je s neke strane sretnik, a s druge je napuknut.“

„Ja bih bila napukli vrč zato što mi se taj lik iz priče najviše sviđa i zato što je on bio skroman i dobar.“

„Ja bih htio biti cvijet. Jer volim cvijeće i jako mi se sviđa.“

„Ja bih bila vodonoša jer bih usrećila napukli vrč.“

**4.b**

„Izabrala bih puknuti vrč jer je koristio čovjeku i biljci, a ne savršeni vrč samo čovjeku.“

„Napuknuti vrč. Zato što je najljepši i najbolji.“

„Ja bih bio vodonoša zato što je jako plemenit i dobar.“

„Ja bih htio biti vodonoša da ga usrećim cvijećem i htio bih mu popraviti rupu.“

„Ja bih bila cvijeće. Zato jer bih onda sve ukrasila.“

„Ja bih bio napuknuti vrč zato što mu je vodonoša sve rekao i bolji je vrč nego popravljeni vrč.“

„Ja bih bio napukli vrč zato jer zalijeva lijepo cvijeće.“

„Ja bih bila napuknuti vrč zato što bih bila koristan vrč i da ja budem važna.“

**4.c**

„Htio bih biti cvijet da me ljudi zalijevaju i stavljaju za ukras.“

„Ja bih htjela biti napukli vrč zato što ja volim pomagati drugima i ja jako volim cvijeće.“

„Htio bih biti savršeni vrč. Zato što ne bih bio napuknut.“

„Ja bih u priči bila cvijeće. Zato što me zalijevala voda dobrog napuklog vrča.“

„Ja bih htjela biti savršeni vrč jer se on ne hvali svojom ljepotom i ne ismijava puknuti vrč.“

„Htio bih biti vodonoša zato što je dobar i brine o cvijeću.“

**4.n**

„Ja bih htio biti savršeni vrč jer donese više vode i sigurno je ljepši.“

„Najradije bih bio vodonoša zato što volim posao.“

„Ja bih htio biti vodonoša. Zato što je pametan tako što je iskoristio vrč da zalijeva cvijeće.“

„Ja bih htjela biti napuknuti vrč zato što voda curi, a on je napravio jako lijepo cvijeće neznajući za to.“

„Ja bih htjela biti napuknuti vrč jer je važan kao i svi ostali.“